Nos Alaydis ducissa, mater ducis Burgundie, notum facimus presentibus et futuris quod Symon et Nichola, quondam liberi Hugonis de Nuyz dicti decani, in nostra presentia constituti, abbatisse et conventui beate Marie de Loco Dei tres partes unius mansi siti in villa de Nuyz juxta furnum in mediate dictarum monialium ex una parte et domum Morete ex altera tamquam rem et hereditatem propriam precio triginta quinque librarum divionensium vendiderunt, tradiderunt et in perpetuum penitus quitaverunt, se ipsos de dicto manso devestientes, predictas moniales corporaliter investiverunt. Renunciantes super hoc per se et suos heredes exceptioni non tradite et non numerate pecunie et privilegio divi Adriani, necnon omni juris auxilio canonici et civilis et cujuslibet terre seu provincie consuetudini que dictis hominibus vel eorum heredibus posset prodesse, et dictis abbatisse et conventui obesse. Insuper promiserunt per se et suos heredes sub ypotheca omnium bonorum suorum mobilium et immobilium predicte venditioni nunquam contravenire, sed contra omnes personas predictis monialibus deffendere et guarantire. Quam venditionem cum res vendita de nostra existeret censa gratam et ratam habuimus et habemus. In quorum omnium testimonium, ad preces et instanciam predictorum hominum presens scriptum nostri sigilli munimine fecimus roborari. Actum anno Domini Mo CCo quinquagesimo, mense februarii.